**Tájékoztató szociális célú tűzifa igényléséről**

Tájékoztatom a Tisztelt Lakosságot, hogy a 2019. évi fűtési időszakban ismét igényelhető a szociális célú tűzifa támogatás. A 2019. évi pályázat alapján 93 erdei m3 tűzifa áll az önkormányzat rendelkezésére erre a célra.

A támogatás igénylésének részletes feltételeit a szociális célú tűzifa juttatásról szóló 10/2019. (IX. 16.) önkormányzati rendelet tartalmazza, mely rendelet alapján az önkormányzat a Pákozd Nagyközség közigazgatási területén életvitelszerűen lakó és ott bejelentett lakóhellyel vagy tartózkodási hellyel rendelkező, szociálisan rászorult személyek részére, akiknek lakása fával fűthető, a rendelkezésre álló keret mértékéig – ellenszolgáltatás nélkül – tűzifa támogatást nyújt.

**Tűzifa támogatásra az jogosult, aki**

a) szociális igazgatásról és szociális ellátásokról szóló 1993. évi III. törvény (a továbbiakban: Szt.) szerinti **aktív korúak ellátásában részesül**, vagy

b) az Szt. szerinti **időskorúak járadékában részesül**, vagy

c) Pákozd Nagyközség Önkormányzata Képviselő-testületének a helyi pénzbeli és természetbeni szociális ellátásokról és támogatási formákról szóló 3/2015. (II.27.) önkormányzati rendelete szerinti **települési támogatásban részesül – különös tekintettel a lakhatáshoz kapcsolódó rendszeres kiadások viselésével kapcsolatos támogatásra jogosultakra** -, vagy

d) a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban: Gyvt.) szabályozott **halmozottan hátrányos helyzetű gyermeket nevel**, vagy

e) a Gyvt.-ben szabályozott **hátrányos helyzetű gyermeket nevel**, vagy

f) **3 vagy annál több gyermeket nevel**, vagy

g) a Gyvt. szerinti **rendszeres gyermekvédelmi kedvezményben részesülő gyermeket nevel**, vagy

h) családjában **tartósan beteg vagy súlyosan fogyatékos családtag él**, vagy

i) gyermekét **egyedülálló szülő**ként neveli, vagy

j) **közfoglalkoztatásban vesz részt**, vagy

k) a kérelem benyújtását megelőző három hónapon belül egyik vagy mindkét szülő **regisztrált munkanélkülivé vált**, vagy

l) **nyugdíjas**, vagy

m) családjában **az egy főre jutó havi jövedelem nem haladja meg** az öregségi nyugdíj legkisebb összegének 200%-át, egyedül élő esetén a 400%-át, vagy

n) a **2019. évben települési támogatásban részesült**.

A kérelmek elbírálásánál előnyt élvez az a), b), c) és d) pont szerinti kérelmező.

**A kérelmek elbírálása beérkezési sorrendben történik.**

**A támogatás ugyanazon lakott ingatlanra csak egy jogosultnak állapítható meg**, függetlenül a lakásban élő személyek és a háztartások számától. Amennyiben egy ingatlanról több kérelem érkezik, az elbírálás a kérelmek beérkezésének sorrendjében történik.

**Nem jogosult tűzifa támogatásra**, aki erdőgazdálkodó vagy erdőtulajdonos, avagy háztartásában erdőgazdálkodó vagy erdőtulajdonos él és a rendelet hatályba lépését megelőző két évben fakitermelést végzett.

**Nem jogosult támogatásra**, akinek lakása fával nem fűzhető (fatüzelésre alkalmas fűtőberendezéssel nem rendelkezik).

**Nem állapítható meg** tűzifa támogatás az **életvitelszerűen nem lakott ingatlan** tekintetében.

**A kérelem az erre rendszeresített formanyomtatványon 2019. október 4-ig nyújtható be a Pákozdi Polgármesteri Hivatalban.**

Felhívom a kérelmezők figyelmét, hogy a felsorolt jogosultsági feltételek valamelyikét igazoló irat benyújtása minden esetben szükséges, anélkül a kérelem érdemben nem bírálható el.

*A formanyomtatvány beszerezhető a Pákozdi Polgármesteri Hivatalban vagy letölthető a település honlapjáról (*[*www.pakozd.hu*](http://www.pakozd.hu)*). A felmerülő kérdésekkel kapcsolatban forduljanak bizalommal a hivatal szociális ügyintézőjéhez akár személyesen, akár telefonon (22/258-405).*

**Pákozd, 2019. szeptember 19.**

**Takács János  s.k.**

**polgármester**